Þegar styrkjum í sóknaráætlun landshluta fyrir Vesturland var úthlutað nýverið kom einn þeirra í hlut verkefnis sem nefnist Skagaferðir . Að þessu verkefni standa tveir kennarar við Brekkubæjarskóla á Akranesi , þær Hildur Björnsdóttir og Hafdís Bergsdóttir . Skessuhorn vildi gjarnan forvitnast meira um þetta verkefni , en um það segir í umsögn úthlutunarnefndar að markmið þess sé að bjóða ungu fólki tækifæri og um leið hvetja til útivistar og skemmtunar yfir sumartímann . Einnig sé markmið með verkefninu að auka ferðamannastraum til Akraness með auknum afþreyingarmöguleikum . Heilbrigð skemmtun Þær Hildur og Hafdís segja að Skagaferðir verði nafn á ferðaþjónustufyrirtæki með aðsetur á Akranesi . Stefnt er að því að sú starfsemi fari í gang vorið 2014 og er útvíkkun og þróun á verkefni sem þær verða með í sumar og nefnist Skemmtismiðjan . Það verkefni skilgreina þær sem samveru og heilbrigða skemmtun fyrir unglinga ; hópefli , útivist , ævintýri og skemmtun í bland . „ Í gegnum starf okkar með unglingum höfum við tekið eftir að það vantaði afþreyingu fyrir unglinga á sumrin og þar sem okkur finnst ákaflega gaman að vinna með þessum krökkum kviknaði þessi hugmynd . Upphaflega var námskeiðið hugsað fyrir nemendur í 7. - 9. bekk en þegar krakkarnir í 10. bekk fréttu af þessu vildu þeir endilega fá að vera með líka . Það kom okkur því skemmtilega á óvart hvað nemendur okkar sýndu þessu mikinn áhuga og virðast umbera okkur vel , “ segja þær hlæjandi .